En trelænget gård på Aldrupvej øst for Fjerritslev brød sent søndag aften i brand. Ægteparret, der bor på gården, opdagede selv ilden, som begyndte i den ene længe og siden spredte sig til én af de andre længer. -	Parret opdager, at der kommer kraftig røg ud fra den ene længe. De kommer ud, og ilden spreder sig først til den ene længe og derefter til den næste længe. Men den spreder sig ikke til selve stuehuset, fortæller Torben Larsen, der er vagtchef ved Nordjyllands Politi. De to længer er nu helt brændt ned, mens stuehuset stadig står. Ægteparret var ikke i fare under branden, og der er heller ingen dyr, der er kommet til skade. De to længer, der nu er brændt ned, har været brugt til opmagasinering af blandt andet gamle biler. Brandårsag ukendt Nordjyllands Politi fik anmeldelsen klokken 23.19 søndag aften. Det har endnu ikke været muligt at fastslå brandårsagen. Nordjyllands Beredskab har arbejdet med at slukke branden indtil 11-tiden mandag formiddag. Vagtchef Torben Larsen fortæller, at politiet har foretaget afhøringer af vidner på stedet natten til mandag. Politiet forventer at undersøge området nærmere tirsdag for at se, om der er noget, der kan bruges til at fastslå brandårsagen. Opdateret mandag 12.45 med afslutning på slukningsarbejdet.
Beredskabet har natten til mandag arbejdet med at slukke en brand på en gård øst for Fjerritslev. Efterslukningen er stadig i gang mandag morgen. Ingen er kommet til skade ved branden.